Kučera, Karol, poslanec NR SR (2023-06-14):
Ďakujem veľmi pekne. Vážený pán premiér, vážení členovia vlády, novej úradníckej vlády, kolegyne, kolegovia, rozoberáme tu programové vyhlásenie vlády a ja by som sa rád dotkol oblasti športu. Čo sa týka programových vyhlásení vlád, tak väčšinou taký priemer, čo sa týka športu, je okolo 160 slov. Určite si, nie je to veľa a radi by sme tam mali, samozrejme, oveľa viacej. Ale čo sa týka tohto programového vyhlásenia vlády, ktoré vnímam teda ako nejaké krátkodobé alebo aj strednodobé, sú tam rôzne takéto pripomienky, tak (rečník si odkašľal), pardon, tak, žiaľbohu, nenájdete v tomto programovom vyhlásení vlády o športe ani len jedno slovo. V pondelok som bol na zasadnutí politických strán alebo predstaviteľov politických strán za oblasť športu, ktoré organizovalo SOŠV, a, žiaľ, tu musíme naozaj s poľutovaním povedať, že veľmi citlivo vníma športové hnutie to, že vlastne šport sa tu nenachádza naozaj vôbec. Nájdete si, nájdete tu však jednu vetu, čo sa týka aspoň, alebo súvisí s pohybom detí. Je to veta, že: V reakcii na alarmujúci nedostatok pohybu detí bude vláda podporovať koncept aktívna škola od septembra ´23. Takže opakujem ešte raz, začiatok tejto vety: V reakcii na alarmujúci nedostatok pohybu detí... Človek by si povedal, že ak je nejaký stav alarmujúci, tak naozaj urobí nejaké kroky preto, aby to nejak ráznejšie riešil, prinesie nejaké silné riešenia. A ja som vďačný za tú vetu, naozaj, že sa ocitla v tejto dobe naozaj v tom programovom vyhlásení, pretože my tu máme, žiaľbohu, v parlamente, alebo možno chvalabohu, v parlamente návrh na zavedenie tretej hodiny telesnej výchovy, ktorý paradoxne bol vrátený pani prezidentkou naspäť. Aj dnes vlastne konštatoval, akurát idem z gestorského výboru, školského gestorského výboru, a väčšina členov tohto výboru konštatovala, že svojou nečinnosťou ministerstvo školstva, svojou trojročnou nečinnosťou, lebo my sme naozaj upozorňovali z výboru či už v roku ´21, ´22 alebo aj ´23 na to, že tento stav je naozaj zlý a treba v tejto veci konať. Tak dodnes vlastne ministerstvo školstva v tej veci nebolo, neboli na palube a preto vlastne donútila, dá sa povedať, Národnú radu konať. Ak sa pozrieme okolo seba, nemusíme ísť ďaleko, vyspelé štáty, samozrejme, pristupujú k rôznym opatreniam a môžme len závidieť, že napríklad, ja neviem, v Maďarsku majú päť hodín telesnej a teraz v Rakúsku idú z troch na päť takisto od septembra, Poľsko štyri hodiny už dlhodobejšie. A my vlastne stále tie veci odsúvame a tú jednu hodinu, pomaly je tu okolo toho vojna v republike a nevieme, nevieme, snažíme sa odsunúť tieto veci proste na neskôr. Najmä ak hovoríme, samozrejme, o biologickej základnej potrebe detí, je to o pohybe, tak si myslím, že riešenie aktívnej školy, ktoré veľmi dobre poznám a som toho súčasťou, snažím sa pomôcť naozaj veľmi v tomto koncepte, tak si myslím, že nedostatočným riešením, pretože je to dobrovoľná, možno osvetová záležitosť, ktorú ministerstvo nejak ponúka tak, že by mohlo byť zavedené na školách do roku ´26. Myslím, že naozaj toto je nedostatočné, a preto je dôležité konať. Hľadal som teda aspoň medzi riadkami, keďže už žiadne slovo som o športe nenašiel, tak som hľadal medzi riadkami a dá sa povedať, že áno, spomenuté sú eurofondy, tak chcem dať do pozornosti tu aj pani predsedníčke, pani Vašákovej, alebo aj pánovi ministrovi, novému, že pripravovali sme naozaj dva roky veľmi poctivou, mravenčou prácou či už alokácie pre, a po prvýkrát v histórii vlastne sa to podarilo, pre športovú regionálnu infraštruktúru alebo školskú športovú infraštruktúru a dnes je pripravená vlastne 50-miliónová výzva, ktorá by riešila aspoň sčasti nejakú dostavbu chýbajúcej školskej športovej infraštruktúry, či už sú to telocvične alebo exteriérové ihriská a podobne. Takže veľmi pekne by som chcel z tohto miesta poprosiť, aby táto pripravená výzva naozaj bola vypísaná, keďže mám aj avízo, že, a som v pracovných skupinách, že okolo júna, teda ešte v júni by mali byť vypísané prvé výzvy, pre pani exministerku Remišovú naozaj toto bola priorita, a preto by sme s prosbou alebo takou malou výzvou chceli apelovať. V PVV-čku takisto hovoríte o dlhodobom neriešení problému získavania pedagógov a ale aj odborných podporných zamestnancov do škôl. Tento problém je dnes zvlášť vypuklý v ekonomicky najrozvinutejších regiónoch Slovenska, ako aj niektorých učiteľských špecializáciách. Keďže sa mi kráti čas, tak by som to tak len zhrnul, že naozaj musíme teda nielen pre to materiálne vybavenie, ale aj to personálne urobiť všetko a ako máme spraviť niečo, keď vlastne telovýchovné fakulty sú v siedmej kategórii, v tej poslednej, čo sa týka koeficientu odboru, a to je apel na ministra školstva, teraz nového, aby sa naozaj s týmto niečo spravilo, pretože museli sekať vlastne za posledné obdobia svoje špecializácie a dnes vieme, že špecializácia učiteľa prvého stupňa pre telesnú výchovu je úplne vymiznutá. Takisto by som poprosil, aby sme si nehádzali žiadne polená pod nohy, pretože existuje vyhláška, to som veľmi rád, že som to mal možnosť dneska prebrať s pánom ministrom zdravotníctva zase, že existuje vyhláška totižto z marca tohto roka, ministerstva zdravotníctva, že deti v materskej škole majú doporučené teda chodiť von dve hodiny doobeda, dve poobede, v rozmedzí teplotách mínus 10 až 31, ak je to, samozrejme, nejaké, majú to len doporučené, takže môžu vyjsť prípadne aj v horšom počasí, a keď zbehnete o kúsok nižšie v § 6 ako režim dňa, tak je tam taká veta, že základné a stredné školy nemôžu mať telesnú výchovu, pokiaľ nie je vonku 15 stupňov. Tak, prosím vás pekne, kde sme s takouto absurditou došli, ja som teda veľmi rád, že pán minister je ochotný postúpiť nejaký výklad tohto, tohto opatrenia, rád by ma zaujímalo, že akým spôsobom sa to dostalo vlastne do takejto vyhlášky. Mám avízo, že bolo to na podnet ministerstva školstva v marci tohto roku. Takže veľmi ma mrzí, že do PVV sa slovíčko šport nedostalo ani raz a naozaj ak chcete riešiť alarmujúci stav pohybu detí, tak ten šport, si myslím, že tam určite patrí, lebo neviem, ako inak by sa dal riešiť. Preto za mňa určite nemôžem podporiť, samozrejme, toto programové vyhlásenie vlády, ale som určite pripravený podať pomocnú ruku, ak o to, samozrejme, bude záujem. Ďakujem pekne.